CELEX: 32020D0152
Language: ro
Date: 2020-02-03 00:00:00
Title: Decizia de punere în aplicare (UE) 2020/152 a Comisiei din 3 februarie 2020 prin care se interzice României să repete acordarea de autorizații în temeiul articolului 53 alineatul (1) din Regulamentul (CE) nr. 1107/2009 pentru produsele de protecție a plantelor care conțin substanța activă clotianidin sau imidacloprid pentru utilizare pe Brassica napus împotriva Phyllotreta spp. sau Psilliodes spp. [notificată cu numărul C(2020) 458] (Numai textul în limba română este autentic) (Text cu relevanță pentru SEE)

5.2.2020   
               
               
                  RO
               
               
                  Jurnalul Oficial al Uniunii Europene
               
               
                  L 33/16
               
            
         DECIZIA DE PUNERE ÎN APLICARE (UE) 2020/152 A COMISIEI
         din 3 februarie 2020
         prin care se interzice României să repete acordarea de autorizații în temeiul articolului 53 alineatul (1) din Regulamentul (CE) nr. 1107/2009 pentru produsele de protecție a plantelor care conțin substanța activă clotianidin sau imidacloprid pentru utilizare pe Brassica napus împotriva Phyllotreta spp. sau Psilliodes spp.
         
            
               [notificată cu numărul C(2020) 458]
            
         
         (Numai textul în limba română este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 53 alineatul (3) litera (a),
         întrucât:
         
                     (1)
                  
                  
                     Regulamentul de punere în aplicare (UE) nr. 485/2013 al Comisiei (2) a modificat condițiile de autorizare a substanțelor active tiametoxam, clotianidin și imidacloprid, aparținând clasei neonicotinoidelor. Articolul 2 din regulamentul respectiv a interzis vânzarea și utilizarea semințelor anumitor culturi tratate cu produse de protecție a plantelor care conțin aceste substanțe active, cu excepția semințelor utilizate în sere. În consecință, statele membre trebuiau să modifice sau să retragă autorizațiile existente pentru produsele de protecție a plantelor care conțin aceste substanțe active.
                  
               
                     (2)
                  
                  
                     Începând cu 28 februarie 2014, România a acordat în mod repetat autorizații de urgență pentru tratarea semințelor, vânzarea și însămânțarea semințelor tratate cu produse de protecție a plantelor care conțin aceste substanțe active, pe baza derogării prevăzute la articolul 53 alineatul (1) din Regulamentul (CE) nr. 1107/2009 pentru situații de urgență. Aceste autorizații de urgență au fost notificate în mod corespunzător Comisiei și celorlalte state membre.
                  
               
                     (3)
                  
                  
                     La 20 martie 2017, România a notificat Comisiei patru autorizații de urgență în vigoare de la 1 februarie 2017 până la 16 mai 2017 pentru produsele de protecție a plantelor care conțin substanțele active imidacloprid (NUPRID AL 600 FS și Seedoprid 600 FS), tiametoxam (Cruiser 350 FS) și clotianidin (PONCHO 600 FS) pentru utilizarea pe Helianthus annuus și Zea mays împotriva Agriotes spp. și Tanymecus dilaticollis. La 13 septembrie 2017, România a notificat Comisiei două autorizații de urgență în vigoare de la 21 iulie 2017 până la 16 octombrie 2017 pentru produsele de protecție a plantelor care conțin substanțele active imidacloprid (NUPRID AL 600 FS) și clotianidin (MODESTO 480 FS), pentru utilizarea pe Brassica napus împotriva Phyllotreta spp. și Psilliodes spp.
                  
               
                     (4)
                  
                  
                     La 15 septembrie 2017, în conformitate cu articolul 53 alineatul (2) din Regulamentul (CE) nr. 1107/2009, Comisia a solicitat Autorității Europene pentru Siguranța Alimentară (denumită în continuare „autoritatea”) să evalueze, pe baza condițiilor pentru autorizațiile de urgență prevăzute la articolul 53 alineatul (1) din Regulamentul (CE) nr. 1107/2009, autorizațiile de urgență pentru produsele de protecție a plantelor care conțin substanțele active clotianidin, imidacloprid și tiametoxam pentru utilizări, care nu mai sunt autorizate de Regulamentul de punere în aplicare (UE) nr. 485/2013, inclusiv cele emise de România.
                  
               
                     (5)
                  
                  
                     La 18 mai 2018, România a notificat din nou autorizațiile de urgență pentru produsele de protecție a plantelor MODESTO 480 FS și NUPRID AL 600 FS, conținând substanțele active clotianidin și imidacloprid pentru tratarea semințelor și semănarea semințelor tratate, destinate utilizării pe Brassica napus împotriva Phyllotreta spp. și Psilliodes spp.
                  
               
                     (6)
                  
                  
                     În ceea ce privește cele trei substanțe active în cauză, Regulamentele de punere în aplicare (UE) 2018/783 (3), (UE) 2018/784 (4) și (UE) 2018/785 (5) ale Comisiei au confirmat restricțiile impuse prin Regulamentul de punere în aplicare (UE) nr. 485/2013. Acestea au restricționat și mai mult utilizarea produselor de protecție a plantelor care conțin substanțele active imidacloprid, clotianidin și tiametoxam, care permit numai autorizarea utilizării lor ca insecticide în sere permanente sau pentru tratarea semințelor destinate a fi utilizate numai în sere permanente. În plus, culturile rezultate trebuie să rămână în sere permanente pe durata întregului lor ciclu de viață.
                  
               
                     (7)
                  
                  
                     În raportul tehnic pregătit la cererea Comisiei, menționat la considerentul 4 și publicat la 21 iunie 2018 (6), cu privire la cele 6 combinații de cultură/organism dăunător pentru care România a acordat autorizații de urgență, Autoritatea a concluzionat că pentru trei combinații de cultură/organism dăunător a existat un produs care conținea o substanță activă alternativă autorizată, cu același mod de acțiune, și anume Brassica napus/Phyllotreta atra., Brassica napus/Psilliodes chrysocephala, și Zea mays/Tanymecus dilaticollis. Cu toate acestea, patru produse nu au acoperit doar Zea mays/Tanymecus dilaticollis, pentru care exista o alternativă, ci au fost folosite în același timp pentru a acoperi alte combinații de cultură/organism dăunător, și anume Zea mays/Agriotes spp., Helianthus annuus/Agriotes spp. și Helianthus annuus/Tanymecus dilaticollis, pentru care nu exista niciun produs care să conțină o substanță alternativă.
                  
               
                     (8)
                  
                  
                     Prin urmare, pe baza evaluării efectuate de către Autoritate, Comisia consideră că în România nu au fost îndeplinite condițiile prevăzute la articolul 53 alineatul (1) din Regulamentul (CE) nr. 1107/2009 în ceea ce privește autorizațiile pentru produsele MODESTO 480 FS care conțin substanța activă clotianidin și pentru produsele NUPRID AL 600 FS care conțin substanța activă imidacloprid pentru utilizare în combinațiile cultură/organisme dăunătoare Brassica napus/Phyllotreta spp. și Brassica napus/Psilliodes spp, întrucât aceste autorizații de urgență acoperă o combinație de culturi/organisme dăunătoare pentru care a fost autorizat un alt produs care conține o substanță activă alternativă cu același mod de acțiune. Produsele care acoperă Zea mays/Tanymecus dilaticollis,, pentru care a fost autorizat un alt produs, care conține o substanță activă alternativă cu același mod de acțiune, au inclus, de asemenea, un alt organism dăunător pentru aceeași cultură pentru care nu există alternative disponibile și, în consecință, Comisia consideră că utilizarea acestor produse este acceptabilă pentru porumbul Zea mays, deoarece utilizarea mai multor produse de protecție a plantelor în aceeași cultură pentru a aborda diferiți dăunători nu ar trebui să fie încurajată atunci când poate fi evitată.
                  
               
                     (9)
                  
                  
                     Astfel, în scrisoarea din 16 iulie 2018, Comisia a solicitat României să confirme că nu va repeta acordarea de autorizații de urgență pentru produsele de protecție a plantelor MODESTO 480 FS care conțin substanța activă clotianidin și NUPRID AL 600 FS care conțin substanța activă imidacloprid pentru utilizarea în combinațiile cultură/organism dăunător Brassica napus/Phyllotreta spp. și Brassica napus/Psilliodes spp. În răspunsul său din 18 septembrie 2018, România a considerat că respectivele autorizații de urgență au fost justificate.
                  
               
                     (10)
                  
                  
                     Comisia consideră că este necesar să se decidă că România nu poate să repete acordarea de autorizații de urgență pentru produsele de protecție a plantelor care conțin substanța activă clotianidin și/sau imidacloprid, pentru a fi utilizate pe combinațiile de culturi/organisme dăunătoare Brassica napus/Phyllotreta spp. și Brassica napus/Psilliodes spp.
                  
               
                     (11)
                  
                  
                     Comitetul permanent pentru plante, animale, produse alimentare și hrană pentru animale nu a emis un aviz în termenul stabilit de președinte. S-a considerat că este necesar un act de punere în aplicare, iar președintele a prezentat proiectul actului de punere în aplicare comitetului de apel în vederea unor deliberări suplimentare. Comitetul de apel nu a emis un aviz,
                  
               ADOPTĂ PREZENTA DECIZIE:
         
            Articolul 1
            României i se interzice să repete acordarea de autorizații în temeiul articolului 53 alineatul (1) din Regulamentul (CE) nr. 1107/2009 pentru produsele de protecție a plantelor care conțin substanța activă clotianidin sau imidacloprid pentru utilizare pe Brassica napus împotriva organismelor dăunătoare Phyllotreta spp. sau Psilliodes spp.
         
         
            Articolul 2
            Prezenta decizie se adresează României.
         
         
            Adoptată la Bruxelles, 3 februarie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 309, 24.11.2009, p. 1.
         
            (2)  Regulamentul de punere în aplicare (UE) nr. 485/2013 al Comisiei din 24 mai 2013 de modificare a Regulamentului de punere în aplicare (UE) nr. 540/2011 în ceea ce privește condițiile de autorizare a substanțelor active clotianidin, tiametoxam și imidacloprid și de interzicere a utilizării și a vânzării semințelor tratate cu produse de protecție a plantelor care conțin aceste substanțe active (JO L 139, 25.5.2013, p. 12).
         
            (3)  Regulamentul de punere în aplicare (UE) 2018/783 al Comisiei din 29 mai 2018 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active imidacloprid (JO L 132, 30.5.2018, p. 31).
         
            (4)  Regulamentul de punere în aplicare (UE) 2018/784 al Comisiei din 29 mai 2018 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active clotianidin (JO L 132, 30.5.2018, p. 35).
         
            (5)  Regulamentul de punere în aplicare (UE) 2018/785 al Comisiei din 29 mai 2018 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active tiametoxam (JO L 132, 30.5.2018, p. 40).
         
            (6)  EFSA Supporting Publications 2018:EN-1416.